ช่วงเทศกาลกินเจเดือนตุลาคม 2558 ผมร่วมล้างท้องเพื่อสุขภาพด้วย 3 วัน รู้สึกซ้ำซากจำเจเหมือนกัน ขอเปลี่ยนอารมณ์ไปกินเจในห้างบ้าง เลือกที่ Viet Cuisine ชั้น 4 เซ็นทรัลพลาซ่า พระราม 2

เอาสะดวกรวดเร็วต้องชุด bento เจ แถมราคาย่อยเยาด้วย มีให้เลือกทั้งหมูย่างพริกไทยดำ ปลาทอดครีมสลัด ซี่โครงหมูย่างตะไคร้ น่องไก่ทอดรมควัน ฯลฯ เสิร์ฟมาในกล่องอาหารจัดแต่งสวยงาม แถมน้ำตะไคร้มะนาวมา 1 แก้วด้วย

ผมสั่งชุดปลาทอดครีมสลัดเจ สีสันดูน่ากิน แต่รสชาติต้องทำใจว่ากำลังกินเจอยู่ อย่ายึดติดในรูปรสกลิ่นเสียง แค่ได้เปลี่ยนบรรยากาศด้วยการกินข้าวนอกบ้านในห้องแอร์เย็น ๆ ก็บันเทิงใจแล้วครับ